2010/0207 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets førstebehandlingsholdning med henblik på vedtagelse af Europa-Parlamentets og Rådets direktiv om indskudsgarantiordninger [omarbejdning] 2010/0207 (COD)

(EØS-relevant tekst)

1. Sagsforløb

Forslag fremsendt til Europa-Parlamentet og Rådet (dokument KOM(2010) 368 endelig – 2010/0207 (COD): || 12.7.2010

Udtalelse afgivet af Den Europæiske Centralbank: || 17.2.2011

Udtalelse afgivet af Det Europæiske Økonomiske og Sociale Udvalg: || ----

Europa-Parlamentets førstebehandlingsholdning vedtaget: || 16.2.2012

Ændret forslag fremsendt: || Ikke relevant

Dato for Corepers tilslutning til den politiske enighed: Rådets holdning vedtaget: || 20.12.2013 3.3.2014

2. Formålet med Kommissionens forslag

Der findes i øjeblikket indskudsgarantiordninger i samtlige medlemsstater i overensstemmelse med direktiv 94/19/EF (direktivet om indskudsgarantiordninger). Indskudsgarantiordningerne skal holde indskydere skadesløse for op til 100 000 EUR for bankindskud, der er indisponible. Indskudsgarantiordninger er et vigtigt instrument til at bevare tilliden til banksystemet og undgå stormløb mod banker.

I juli 2010 vedtog Kommissionen sit forslag til retsakt om omarbejdningen af direktivet om indskudsgarantiordninger. Forslaget sigtede mod:

– at forbedre indskydernes adgang til garantien i kraft af kortere frister for tilbagebetaling, fælles kontaktpunkter ved grænseoverskridende sammenbrud og bedre individuelle oplysninger til indskydere

– at indføre finansieringsbestemmelser for indskudsgarantiordninger, navnlig at kræve obligatorisk forudgående finansiering af banksektoren

– at harmonisere dækningens omfang yderligere

– at præcisere indskudsgarantiordningernes rolle i krisestyringsrammen.

3. Bemærkninger til Rådets holdning

3.1. Generelle bemærkninger

Der blev opnået politisk enighed mellem Europa-Parlamentet og Rådet på trepartsmødet den 17. december 2013. Coreper tilsluttede sig den politiske enighed den 20. december 2013. Økonomi- og Valutaudvalget sendte den 10. januar 2014 en skrivelse til Coreper om, at der ikke ville blive gjort indsigelse.

3.2. Opfølgning af Europa-Parlamentets ændringsforslag

1) Dækningens omfang: Europa-Parlamentet ønskede at bibeholde en højere dækning for indskud foretaget inden den 31. december 2010 tilhørende indskydere med bopæl i en medlemsstat, der inden den 1. januar 2008 havde en lovbefalet indskudsgarantiordning med et dækningsniveau på op til 300 000 EUR. Den politiske enighed præciserer dette ændringsforslag. Som følge af kompromiset kan medlemsstater med et dækningsniveau på op til 300 000 EUR anvende dette højere dækningsniveau indtil den 31. december 2018. Kommissionen mener, at denne præcisering er gavnlig og respekterer essensen af Europa-Parlamentets ændringsforslag.

2) Tilbagebetalingsfrister: Europa-Parlamentet foreslog, at medlemsstaterne kunne bibeholde den nuværende tilbagebetalingsperiode på 20 arbejdsdage indtil udgangen af 2016, hvorefter den skulle afkortes til fem arbejdsdage. I overgangsperioden ville der på anmodning kunne foretages en "nødtilbagebetaling" på op til 5 000 EUR. I henhold til den politiske enighed reduceres tilbagebetalingsfristerne i tre faser:

– 15 arbejdsdage fra den 1. januar 2019

– 10 arbejdsdage fra den 1. januar 2021 og endelig

– 7 arbejdsdage fra den 1. januar 2024.

3) Finansiering: Europa-Parlamentet havde anmodet om, at der i løbet af 15 år skulle nås et målniveau for indskudsgarantiordningers midler på 1,5 % af de dækkede indskud (i stedet for 1,5 % af de berettigede indskud[1] inden for 10 år, som Kommissionen havde foreslået). I den politiske enighed fastsættes der et målniveau på 0,8 % af de dækkede indskud, som skal nås inden for 10 år. Andelen af betalingsforpligtelser, der kan medregnes i målniveauet, er øget fra 10 %, som foreslået af Parlamentet, til 30 %. I tilfælde af utilstrækkelige forudgående midler kan indskudsgarantiordningerne indsamle efterfølgende bidrag fra banksektoren og som en sidste udvej få adgang til alternative finansieringsforanstaltninger, f.eks. lån fra offentlige eller private aktører. Ved den politiske enighed godkendes det oprindeligt foreslåede princip om, at bankernes bidrag skal være risikovægtede. Det oprindeligt foreslåede bilag om beregning af risikovægte vil imidlertid blive erstattet med retningslinjer fra Den Europæiske Banktilsynsmyndighed (EBA).

4) Anvendelse af midler: Den politiske enighed fastholder princippet, som foreslået af Kommissionen og godkendt af Parlamentet, om, at indskudsgarantiordningers midler hovedsagelig skal anvendes til at tilbagebetale indskydere, men også kan anvendes til forebyggelse af sammenbrud eller til afviklingsforanstaltninger på visse betingelser.

Med hensyn til forebyggelse af sammenbrud fastsættes der kvalitative betingelser svarende til dem, Parlamentet foreslog, som især sikrer:

– at ordningen har hensigtsmæssige systemer og procedurer for udvælgelse og gennemførelse af alternative foranstaltninger og overvågning af de tilknyttede risici

– at foranstaltningerne er kædet sammen med krav til det kreditinstitut, som støttes, der som minimum omfatter strengere risikoovervågning og mere vidtgående kontrolrettigheder for indskudsgarantiordningen, og

– at de foranstaltninger, som indskudsgarantiordningen har iværksat, er kædet sammen med, at kreditinstituttets forpligtelser støttes med henblik på at sikre adgang til dækkede indskud.

Den politiske enighed indfører imidlertid yderligere sikkerhedsforanstaltninger for at forebygge moralsk hasard og for at sikre tilstrækkelige midler til ordningen, f.eks. et krav om, at der ikke er truffet nogen afviklingsforanstaltning med hensyn til kreditinstituttet.

3.3. Nye foranstaltninger indført ved den politiske enighed

1) Finansiering: Den politiske enighed indfører to vigtige elementer, som ikke optrådte i Parlamentets lovgivningsmæssige beslutning ved førstebehandlingen.

For det første tilpasser kompromiset direktivet om indskudsgarantiordninger til den politiske enighed om forslaget til direktiv om genopretning og afvikling[2] ved at indføre muligheden for at tilvejebringe bidrag til eksisterende indskudsgarantiordninger med henblik på at dække de omkostninger, der er forbundet med systemiske risici, sammenbrud og afvikling. Disse midler vil betyde, at bankafgifter medregnes i målniveauet, forudsat at de ikke allerede er medregnet i afviklingsfonde, og forudsat at indskudsgarantiordningen virkelig er berettiget til disse beløb.

Desuden fastsættes det i den politiske enighed, at Kommissionen kan tillade en medlemsstat at have et målniveau på mellem 0,5 % og 0,8 % af de dækkede indskud på følgende betingelser:

a) Reduktionen er baseret på den antagelse, at det er usandsynligt, at en betydelig del af de disponible midler vil blive brugt til andre foranstaltninger end at bevare indskydernes adgang til indskud i forbindelse med afvikling eller national insolvensbehandling.

b) Banksektoren i den pågældende medlemsstat er stærkt koncentreret med en lang række aktiver, der indehaves af et lille antal kreditinstitutter eller bankkoncerner. Disse er underkastet tilsyn på konsolideret niveau og vil på grund af deres størrelse sandsynligvis blive underkastet afviklingsprocedurer i tilfælde af sammenbrud.

2) Anvendelse af midler: Den politiske enighed giver også medlemsstaterne mulighed for beslutte, at en indskudsgarantiordnings midler kan anvendes i forbindelse med national insolvensbehandling, forudsat at de omkostninger, som afholdes af indskudsgarantiordningen, ikke overstiger nettoværdien af at holde dækkede indskydere i det pågældende kreditinstitut skadesløse.

4. Konklusion

Selv om den politiske enighed afviger betydeligt fra Kommissionens forslag, opfylder den de målsætninger, der ligger til grund for Kommissionens oprindelige forslag. Kommissionen støtter derfor en rådsholdning, som afspejler den politiske enighed af 17. december 2013, således at Europa-Parlamentet og Rådet kan vedtage den endelige tekst tidligt under andenbehandlingen inden udløbet af denne valgperiode.

[1] Dækkede indskud er berettigede indskud under dækningsniveauet på 100 000 EUR.

[2] Forslag til Europa-Parlamentets og Rådets direktiv om et regelsæt for genopretning og afvikling af kreditinstitutter og investeringsselskaber og om ændring af Rådets direktiv 77/91/EØF og 82/891/EF, af direktiv 2001/24/EF, 2002/47/EF, 2004/25/EF, 2005/56/EF, 2007/36/EF og 2011/35/EF og af forordning (EU) nr. 1093/2010 (COM (2012) 280 final af 6.6.2012).